钦定古今图书集成/明伦汇编/氏族典/第219卷 > 《廖用贤尚友录》 > 柯维骐
## 钦定古今图书集成/明伦汇编/氏族典/第219卷 > 《廖用贤尚友录》 > 柯维骐

按《名山藏本士记》，维骐，字奇纯，莆田人。嘉靖二年进
士。授南京户部主事，未领牒，引疾归。张孚敬修怨争
论大礼诸臣奏开新例，凡京朝官请急过三年者，悉
罢免。维骐本孚敬同年，以素不相闻问，概在免中。而
维骐本非其好也。键关读书，开门授徒，弟子翕然趋
之。其学以诚意为根，躬行为基，粹然出于正义，作《史
记考要》十本，以是正班氏之讥评，《汉书》之增损，少孙
之补缀，诸儒之纪载，次《莆阳文献》，记其乡之人物
文章，以比于《益部耆旧传》，家食五十馀年，年七十馀
卒。张时彻曰：“柯公奇纯，具臻众美，暗然实修，符曾、史
之淑性，苞商、偃之华文，总五经之要妙，仇百氏之异
同，敦悦道训，力行仁义，非地不履，鞠躬君子也。”